महाराष्ट्र की भोकर विधानसभा सीट से कांग्रेस पार्टी के उम्मीदवार और पूर्व सीएम अशोक चव्हाण ने बड़े अंतर से बाजी मार ली है। अशोक ने बीजेपी के श्रीनिवास को 97445 वोटों से मात दी है। चुनाव आयोग के मुताबिक, चव्हाण को 1 लाख 40 हजार 559 मत मिले हैं जबकि श्रीनिवास के खाते में 43 हजार 114 वोट गए हैं। यहां 17813 वोटों के साथ वीबीए प्रत्याशी अयलवाड नामदेव नागराव तीसरे स्थान पर रहे हैं।
बता दें कि इस सीट पर कांग्रेस का दबदबा रहा है। इस चुनाव से पहले कांग्रेस ने यहां से 8 बार जीत दर्ज की है। नांदेड़ जिले में पड़ने वाली इस सीट पर बीजेपी कभी जीत दर्ज नहीं कर पाई है। बीते चुनाव में चव्हाण की पत्नी यहां से विधायक बनी थीं।
elections
महाराष्ट्र के पूर्व सीएम शंकर राव चव्हाण के बेटे अशोक चव्हाण कांग्रेस के कद्दावर नेता हैं। वह 2008 से 2010 तक महाराष्ट्र के मुख्यमंत्री रहे हैं। 2014 में वह लोकसभा का चुनाव भी लड़े और नांदेड़ से जीतकर लोकसभा सांसद बने। इस बार के चुनाव में वह भोकर से विधानसभा चुनाव लड़ रहे हैं। 2015 से 2019 तक अशोक चव्हाण ने महाराष्ट्र कांग्रेस अध्यक्ष का पद भी संभाला। लोकसभा चुनाव के नतीजे आने के बाद उन्होंने चुनाव में हार की नैतिक जिम्मेदारी लेते हुए इस पद से इस्तीफा दे दिया था।
1987 में अशोक चव्हाण नांदेड़ लोकसभा सीट से चुनाव लड़े और जीतकर संसद पहुंचे। 61 साल के अशोक चव्हाण 1992 में महाराष्ट्र विधानपरिषद के सदस्य चुने गए थे। अक्टूबर 1999 में वह नांदेड़ जिले की मुदखेड़ विधानसभा सीट से विधायक बने और महाराष्ट्र सरकार में राजस्व मंत्री बी बनाए गए। 2003 में उन्हें कैबिनेट मंत्री बनाया गया। 2004 में वह फिर से मुदखेड़ सीट से जीते और इस बार इंडस्ट्री और खनन मंत्री बनाए गए। 2009 में वह भोकर विधानसभा सीट से चुनाव जीतकर विधानसभा पहुंचे और मुख्यमंत्री भी बने।